

TAURAGĖS RAJONO SAVIVALDYBĖS TARYBA

**SPRENDIMAS**

**DĖL TAURAGĖS RAJONO SAVIVALDYBĖS MOKINIŲ PAŽANGUMO SKATINIMO PROJEKTO TVARKOS APRAŠO PATVIRTINIMO**

2018 m. lapkričio 7 d. Nr. 1-361

Tauragė

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Tauragės rajono savivaldybės taryba n u s p r e n d ž i a:

1. Patvirtinti Tauragės rajono savivaldybės mokinių pažangumo skatinimo projekto tvarkos aprašą (pridedama).

2. Paskelbti šį sprendimą Teisės aktų registre ir Tauragės rajono savivaldybės interneto svetainėje.

Savivaldybės mero pavaduotoja Virginija Eičienė

PATVIRTINTA

Tauragės rajono savivaldybės tarybos

2018 m. lapkričio 7 d. sprendimu Nr. 1-361

**TAURAGĖS RAJONO SAVIVALDYBĖS MOKINIŲ PAŽANGUMO SKATINIMO PROJEKTO TVARKOS APRAŠAS**

**I SKYRIUS**

**BENDROSIOS NUOSTATOS**

1. Tauragės rajono savivaldybės mokinių pažangumo skatinimo projekto tvarkos aprašas (toliau – Aprašas) reglamentuoja 6–10 Tauragės rajono bendrojo ugdymo mokyklų ir I–IV gimnazijos klasių (toliau – Klasės) bei jų mokinių, padariusių didžiausią pažangą, nustatymą, premijų dydžius ir jų skyrimo tvarką.

2. Aprašui įgyvendinti naudojamos Tauragės rajono savivaldybės (toliau – Savivaldybė) biudžeto, Tauragės Rotary klubo ir kitų rėmėjų lėšos.

**II SKYRIUS**

**TIKSLAI IR UŽDAVINIAI**

3. Skatinti Klasių mokinius siekti asmeninės pažangos bei geresnių mokymosi rezultatų, didinti mokinių mokymosi motyvaciją.

4. Skatinti bendruomeniškumo ir atsakomybės jausmą, siekiant visos Klasės mokymosi pasiekimų pažangos.

**III SKYRIUS**

**KLASIŲ IR MOKINIŲ, PADARIUSIŲ DIDŽIAUSIĄ PAŽANGĄ, NUSTATYMO TVARKA**

5. Premijos skiriamos:

5.1. 10 (dešimčiai) didžiausią pažangą padariusių Klasių ir šių Klasių vadovams (kuratoriams);

5.2. 10 (dešimčiai) didžiausią pažangą padariusių Klasių mokinių;

5.3. visiems dešimtukus visų ugdymo plano dalykų metiniuose įvertinimuose turintiems Klasių mokiniams.

6. Klasės nugalėtojos nustatomos taip:

6.1. visų Klasės mokinių einamųjų metų visų ugdymo plano dalykų metinių įvertinimų vidurkis lyginamas su praėjusių mokslo metų visų ugdymo plano dalykų metinių įvertinimų vidurkiu;

6.2. Klasės visų ugdymo plano dalykų metinio įvertinimo vidurkis (einamųjų mokslo metų ir praėjusių mokslo metų) skaičiuojamas visiems toje Klasėje mokslo metus baigusiems mokiniams;

6.3. nugalėtojomis skelbiamos Klasės, kurių einamųjų metų visų ugdymo plano dalykų metinių įvertinimų vidurkis, palyginti su praėjusiais mokslo metais, padidėjo daugiausiai (0,01 balo tikslumu).

7. Mokiniai, padarę didžiausią pažangą ir geriausiai baigę mokslo metus, nustatomi taip:

7.1. didžiausią pažangą padariusiais mokiniais laikomi tie, kurių einamųjų metų visų ugdymo plano dalykų metinių įvertinimų vidurkis, palyginti su praėjusiais mokslo metais, padidėjo daugiausiai (0,01 balo tikslumu);

7.2. geriausiai mokslo metus baigusiais mokiniais laikomi tie, kurie visų ugdymo plano dalykų metiniuose įvertinimuose turi dešimtukus.

8. Jei kelių Klasių ar mokinių visų ugdymo plano dalykų metinių įvertinimų vidurkis padidėjo visiškai vienodai, priklausančios premijos paskirstomos lygiomis dalimis.

9. Į premijas pretenduoti gali Klasės ir mokiniai, kurių visų ugdymo plano dalykų metinių įvertinimų vidurkis padidėjo ne mažiau kaip 0,3 balo.

**IV SKYRIUS**

**PREMIJŲ DYDIS IR SKYRIMO TVARKA**

10. Skiriamų premijų dydis:

10.1. 10 (dešimčiai) didžiausią pažangą padariusių Klasių: I vieta – 2 500 Eur, II vieta – 2 000 Eur, III vieta – 1 500 Eur, IV–VIII vietos – po 1 000 Eur, IX–X vietos – po 500 Eur;

10.2. 10 (dešimčiai) didžiausią pažangą padariusių Klasių mokinių skiriama po 300 Eur;

10.3. visiems dešimtukus visų ugdymo plano dalykų metiniuose įvertinimuose turintiems Klasių mokiniams po lygiai paskirstoma 10 000 Eur suma;

10.4. didžiausią pažangą pasiekusių Klasių vadovams (kuratoriams) skiriamos 25 procentų premijos nuo bendros Klasei skirtos premijos sumos.

11. Pasibaigus mokslo metams, bendrojo ugdymo mokyklos ir gimnazijos Savivaldybės administracijai pateikia informaciją (priedas), patvirtintą mokyklos ar gimnazijos direktoriaus ir Klasės vadovo parašu, apie pretenduojančius gauti premijas mokinius, Klases ir Klasių vadovus (kuratorius).

12. Pateiktą informaciją svarsto Savivaldybės administracijos direktoriaus įsakymu sudaryta Švietimo rėmimo programos lėšų skirstymo komisija, į kurios sudėtį gali būti įtraukti ir mokinių pažangumo skatinimo projekto rėmėjų atstovai. Komisija balsų dauguma priima sprendimą dėl premijų skyrimo, kuris įforminamas posėdžio protokolu, kurį pasirašo posėdžio pirmininkas ir sekretorius.

13. Savivaldybės administracijos direktoriaus įsakymų projektus dėl premijų skyrimo rengia Savivaldybės administracijos Švietimo ir sporto skyrius.

**V SKYRIUS**

**BAIGIAMOSIOS NUOSTATOS**

14. Klasėms-konkurso nugalėtojoms rekomenduojama pinigines premijas panaudoti pažintinei, kultūrinei, meninei veiklai.

15. Laimėjusiems mokiniams premijos pervedamos į jų sąskaitas (jei premijos gavėjas yra nepilnametis, lėšos pervedamos į vieno iš tėvų nurodytą sąskaitą) arba įteikiami dovanų kuponai. Mokiniui ir jo tėvams pageidaujant, gali būti įteikiami laimėtos premijos dydžio daiktiniai prizai, kelialapiai, paslaugų suteikimo kuponai, bilietai ir pan.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tauragės rajono savivaldybės mokinių

pažangumo skatinimo projekto tvarkos aprašo

priedas



|  |  |  |  |
| --- | --- | --- | --- |
| **Tauragės rajono savivaldybės bendrojo ugdymo mokyklų 6-10 klasių ir I-IV gimnazijos klasių 201\_/201\_ mokslo metų dešimtukininkai** | | | |
| **Eil. Nr.** | **Mokyklos pavadinimas** | **Klasės pavadinimas** | **Mokinio vardas, pavardė** |
|
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |